ફિલ્મ શરૂ થાય છે ત્યારે એ ક્રોયડોન જવાનો નિર્ણય લઈ ચૂક્યો હોય છે. બર્મિંગહામથી ક્રોયડોન સુધીમાં તે સતત ફોન પર ઘર, ઓફિસ અને ક્રોયડોનમાં બીથનની સમસ્યાઓ ઊકેલવામાં વ્યસ્ત રહે છે. ફક્ત ટોમ હાર્ડીનો ચહેરો, કાર અને ફોન પરની વાતચીત પ્રેક્ષક તરીકે આપણને જકડી રાખવામાં સફળ થાય છે. પ્રેક્ષક સતત એન્કઝાયટીમાં ફિલ્મ જુવે છે કે હવે શું થશે? લોક તેની હાથ નીચેના વિશ્વાસુ માણસને પાયામાં કોન્ક્રિંટ ભરવાનું કામ સોંપે છે. પહેલાં તો એ વ્યક્તિ ના પાડે છે જવાબદારી લેવાની કારણ કે આ કામ ખૂબ કાબેલિયત અને ગંભીરતાપૂર્વક કરવું પડે એમ છે. લોક તેનામાં વિશ્વાસ જગાવે છે, અને તેને કામ કરવા તૈયાર કરે છે. ગાઈડ કરે છે. વચ્ચે અનેક વિઘ્નો આવે છે તેને પણ તે શાંત ચિત્તે ઉકેલવાનો પ્રયત્ન કરે છે. તેના બોસને તે જાણ કરે છે કે તે બહારગામ જઈ રહ્યો છે, પણ કોન્ક્રિંટ ભરવાનું કામ પુરું થઈ જશે. તેના નવ વરસની નિષ્ઠાની કદર હોવા છતાં બોસ તેને નોકરીમાંથી બેદખલ કરે છે તાત્કાલિક ધોરણે. તે છતાં લોક તેમને કહે છે હું હાથમાં લીધેલું કામ મારી જવાબદારી પૂરી કરીને જ કામ છોડીશ. આ બધા દરમિયાન તેની પત્ની સાથે ઘરે વાત થાય છે.